****

**แนวทางการปฏิบัติงาน**

**เรื่อง รายละเอียดหลักฐานยืนยันการทำธุรกรรมของลูกค้า (Confirmation Statement)**

**---------------------------------------------------------**

เพื่อให้การติดต่อและให้บริการลูกค้าของสมาชิกมีความเหมาะสมและมาตรฐานที่ดี โดยกำหนดให้สมาชิกต้องรายงานหรือแจ้งผลการดำเนินการให้ลูกค้าทราบ เมื่อลูกค้าตัดสินใจให้สมาชิกดำเนินการให้มีการลงทุนหรือเข้าทำธุรกรรมแล้ว

อาศัยอำนาจตามความในข้อ 25 ของประกาศสำนักงานคณะกรรมการกำกับหลักทรัพย์และตลาดหลักทรัพย์ที่ สธ.35/2557 เรื่อง หลักเกณฑ์ในรายละเอียดเกี่ยวกับการติดต่อและให้บริการลูกค้าสำหรับผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า สมาคมบริษัทหลักทรัพย์ไทย โดยความเห็นชอบของสำนักงานคณะกรรมการกำกับหลักทรัพย์และตลาดหลักทรัพย์ จึงเห็นควรกำหนดรายละเอียดหลักฐานการยืนยันการทำธุรกรรมของลูกค้า (Confirmation Statement) เพื่อให้สมาชิกสมาคมถือปฏิบัติดังนี้

ข้อ 1 ในแนวทางการปฏิบัติงานนี้

“สำนักงาน ก.ล.ต.” หมายความว่า สำนักงานคณะกรรมการกำกับหลักทรัพย์และตลาดหลักทรัพย์

“ตลาดหลักทรัพย์” หมายความว่า ตลาดหลักทรัพย์แห่งประเทศไทย

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า บริษัทหลักทรัพย์ที่เป็นสมาชิกสมาคมบริษัทหลักทรัพย์ไทยซึ่งเป็นผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า

นอกเหนือจากคำที่บัญญัติไว้ข้างต้น ให้คำที่ปรากฏในแนวทางการปฏิบัติงานฉบับนี้มีความหมายเป็นไปตามนิยามที่กำหนดไว้ในประกาศสำนักงานคณะกรรมการกำกับหลักทรัพย์และตลาดหลักทรัพย์ที่ สธ.35/2557 เรื่อง หลักเกณฑ์ในรายละเอียดเกี่ยวกับการติดต่อและให้บริการลูกค้าสำหรับผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า

ข้อ 2 หลักฐานการยืนยันการทำธุรกรรมการให้บริการเป็นนายหน้าซื้อขายหลักทรัพย์ประเภทหุ้น ที่จัดส่งตามวิธีการที่ได้ตกลงไว้กับลูกค้า อย่างน้อยต้องมีรายละเอียดดังนี้

(1) ชื่อลูกค้าหรือหมายเลขบัญชีเพื่อการซื้อขายหุ้นของลูกค้า

(2) วันที่เกิดรายการซื้อขาย

(3) ประเภทของการทำรายการซื้อขาย เช่น เป็นการทำรายการซื้อหุ้น เป็นการทำรายการขายหุ้น เป็นต้น

(4) ชื่อ จำนวน และราคาของหุ้น

(5) ค่าธรรมเนียมในการทำรายการซื้อขายหุ้น

ข้อ 3 หลักฐานการยืนยันการทำธุรกรรมการให้บริการเป็นตัวแทนซื้อขายสัญญาซื้อขายล่วงหน้า ที่จัดส่งตามวิธีการที่ได้ตกลงไว้กับลูกค้า อย่างน้อยต้องมีรายละเอียดดังนี้

(1) หลักฐานยืนยันการซื้อขายสัญญาซื้อขายล่วงหน้า

(ก) ชื่อลูกค้าหรือหมายเลขบัญชีเพื่อการซื้อขายสัญญาซื้อขายล่วงหน้าของลูกค้า

(ข) วันที่เกิดรายการซื้อขาย

(ค) รายละเอียดเกี่ยวกับสัญญาซื้อขายล่วงหน้า เช่น ประเภทของสัญญาซื้อขายล่วงหน้า (contract type) ชนิดของสินค้าหรือตัวแปร (underlying assets/variables) เดือนที่ส่งมอบหรือชำระราคา (settlement month) เป็นต้น หรือชื่อย่อของสัญญาซื้อขายล่วงหน้า (symbol) ที่ศูนย์ซื้อขายสัญญาซื้อขายล่วงหน้ากำหนด

(ง) จำนวนและราคาของสัญญาซื้อขายล่วงหน้า

(จ) ประเภทของการทำรายการซื้อขาย เช่น เป็นการสร้างฐานะสัญญาซื้อขายล่วงหน้าขึ้นใหม่ เป็นการล้างฐานะสัญญาซื้อขายล่วงหน้าที่มีอยู่ เป็นต้น

(ฉ) ค่าธรรมเนียมในการทำรายการซื้อขายสัญญาซื้อขายล่วงหน้า

(2) หลักฐานยืนยันการเรียกหลักประกันเพิ่มเติม โดยอย่างน้อยต้องมีรายละเอียดดังนี้

(ก) ชื่อลูกค้าหรือหมายเลขบัญชีเพื่อการซื้อขายสัญญาซื้อขายล่วงหน้าของลูกค้า

(ข) รายละเอียดเกี่ยวกับสัญญาซื้อขายล่วงหน้า เช่น ประเภทของสัญญาซื้อขายล่วงหน้า (contract type) ชนิดของสินค้าหรือตัวแปร (underlying assets/variables) เดือนที่ส่งมอบหรือชำระราคา (settlement month) เป็นต้น หรือชื่อย่อของสัญญาซื้อขายล่วงหน้า (symbol) ที่ศูนย์ซื้อขายสัญญาซื้อขายล่วงหน้ากำหนด

(ค) มูลค่าหลักประกันเริ่มต้นและมูลค่าหลักประกันรักษาสภาพ ทั้งนี้ ในกรณีที่ผู้ประกอบธุรกิจเรียกเก็บมูลค่าหลักประกันเริ่มต้นหรือมูลค่าหลักประกันรักษาสภาพ สำหรับการมีฐานะสัญญาซื้อขายล่วงหน้าใดๆ แตกต่างกัน ให้ระบุมูลค่าหลักประกันเริ่มต้นหรือมูลค่าหลักประกันรักษาสภาพสำหรับการมีฐานะสัญญาซื้อขายล่วงหน้านั้นๆ

(ง) ราคาตลาด (market price) ของสัญญาซื้อขายล่วงหน้า ณ เวลาปิดทำการซื้อขายภาคปกติ

(จ) ผลขาดทุนจากฐานะสัญญาซื้อขายล่วงหน้าของลูกค้าและมูลค่าหลักประกันคงเหลือภายหลังจากการปรับมูลค่าตามราคาตลาด (mark to market) ของสัญญาซื้อขายล่วงหน้า

(ฉ) จำนวนและประเภทของทรัพย์สินที่ผู้ประกอบธุรกิจเรียกให้ลูกค้านำมาวางเป็นหลักประกันเพิ่มเติม

ข้อ 4 หลักฐานการยืนยันการทำธุรกรรมการยืมและให้ยืมหลักทรัพย์ และการวางหรือการคืนหลักประกัน ที่จัดส่งตามวิธีการที่ได้ตกลงไว้กับลูกค้า อย่างน้อยต้องมีรายละเอียดดังนี้

(1) ประเภทของการทำธุรกรรม

(2) วันที่เกิดธุรกรรมการยืมและให้ยืมหลักทรัพย์ และการวางหรือการคืนหลักประกัน แล้วแต่กรณี

(3) หลักทรัพย์ที่ยืมและให้ยืม และหลักประกันที่วางหรือคืน แล้วแต่กรณี

(4) ประเภท จำนวน และมูลค่าของหลักทรัพย์ที่ยืมและให้ยืม และของหลักประกัน แล้วแต่กรณี

(5) อัตราค่าธรรมเนียมในการยืมและให้ยืมหลักทรัพย์

แนวทางการปฏิบัติงานนี้มีผลบังคับตั้งแต่วันที่ 1 มกราคม 2558 เป็นต้นไป

ประกาศ ณ วันที่ 29 ธันวาคม 2557

(นางภัทธีรา ดิลกรุ่งธีระภพ)

นายกสมาคม